
Z A P I S N I K
13. sjednice Vijeća Mjesnog odbora Donja Dubrava,

održane 30. lipnja 2026.

u objektu mjesne samouprave „Ivan Mažuranić“, Vrpoljska 10,

s početkom u 18:00 sati

NAZOČNI ČLANOVI VIJEĆA:

Hrvoje Gelo, Albina Höenig, Branko Požgajec, Dorotea Šafranić i Marina Šimun.
NENAZOČNI ČLANOVI VIJEĆA:

Darijen Belec i Davorka Sunara.
Predsjedava Marina Šimun, predsjednica Vijeća.

Zapisnik vodi: Marina Šimun.

Predsjednica konstatira da je nazočno 5 od ukupno 7 članova Vijeća, što znači da Vijeće može pravovaljano odlučivati, te otvara 13. sjednicu Vijeća Mjesnog odbora.

Bez rasprave, jednoglasno, Vijeće prihvaća tekst Zapisnika 12. sjednice Vijeća, održane 27. svibnja 2026.

Na prijedlog predsjednice Vijeće jednoglasno utvrđuje

D N E V N I   R E D

1. Zaključak o prijedlogu lokacija za postavljanje kamera na dječjim igralištima - donošenje zaključka;

2. Zaključak o prijedlogu uvođenja jednosmjerne regulacije prometa u ulici I. Štefanovečki zavoj – donošenje zaključka;
3. Zaključak o zahtjevu za obnovu pješačkog prijelaza i dr. u Štefanovečkoj ulici 

– donošenje zaključka;

4. Zaključak o zahtjevu za uređenje igrališta između ulica I. Štefanovečki zavoj i Gračački zavoj - donošenje zaključka;

5. Pitanja, prijedlozi i obavijesti.

Ad 1. 

Članovi Vijeća primili su pisani materijal uz poziv.


Predsjednica usmeno obavještava nazočne o predmetu rasprave i odlučivanja.


U raspravi sudjeluju: Hrvoje Gelo, Albina Höenig, Branko Požgajec, Dorotea Šafranić i Marina Šimun.


Vijeće jednoglasno donosi

Z A K LJ U Č A K
o prijedlogu lokacija za postavljanje kamera na dječjim igralištima

1. Vijeće predlaže postavljanje kamera na dječjem igralištu u ulici I. Štefanovečki zavoj, zbog veće sigurnosti korisnika dječjeg igrališta kao i očuvanja imovine istoga.

2. Ovaj zaključak dostavlja se Vijeću Gradske četvrti Donja Dubrava na nadležno postupanje.  

Ad 2. 


Članovi Vijeća primili su pisani materijal uz poziv.

Predsjednica usmeno obavještava nazočne o predmetu rasprave i odlučivanja.


U raspravi sudjeluju: Hrvoje Gelo, Albina Höenig, Branko Požgajec, Dorotea Šafranić i Marina Šimun.


Vijeće jednoglasno donosi

Z A K LJ U Č A K
o prijedlogu uvođenja jednosmjerne regulacije prometa u ulici I. Štefanovečki zavoj

1. Vijeće predlaže žurno uvođenje jednosmjerne regulacije prometa vozila u ulici I. Štefanovečki zavoj u smjeru sjever-jug, od Štefanovečke ceste do Bizovačke ulice (ulaz u dvorište trgovačkog centra Plodine).

2. Predlaže se osiguravanje sigurnog pješačkog koridora na navedenoj ulici odnosno žurna izgradnja pločnika cijelom duljinom zapadne strane I. Štefanovečkog zavoja i to u dovoljnoj širini da se mogu kretati dvije osobe jedna uz drugu.
3. Ovaj zaključak dostavlja se Vijeću Gradske četvrti Donja Dubrava na nadležno postupanje.

O b r a z l o ž e n j e
Na temelju prijedloga građana i Vijeća mjesnog odbora Donja Dubrava predloženo je uvođenje jednosmjerne regulacije prometa u ulici I. Štefanovečki zavoj u smjeru sjever – jug od Štefanovečke ceste do Bizovačke ulice (ulaz u dvorište trgovačkog centra Plodine). Ulica I. Štefanovečki zavoj zbog širine kolnika u najširem dijelu od samo 5,2 metra nije sigurna za dvosmjerni i dvotračni promet. U najužem dijelu ulice kod broja 1, dva vozila se niti ne mogu mimoići. Zbog velikih brzina česte su nesreće i osobito štete na imovini građana, što je vidljivo i iz fotografija koje je dostavio građanin s kućnog broja 1. Osim toga, ulicom prometuje i školski autobus, s kojime je nemoguće mimoilaženje vozila iz smjera jug-sjever čak i u najširem dijelu. Dodatan problem je i nepostojanje pločnika u punom profilu ulice I. Štefanovečki zavoj što je izrazito veliki sigurnosni problem za sve kategorije sudionika u prometu, osobito one najugroženije, djecu, trudnice, starije osobe, invalide, majke s kolicima. Naime, pločnik na istočnoj strani ulice širok je jedva 1 metar, čime je onemogućeno kretanje dviju osoba jedna uz drugu, što je veliki sigurnosni problem, osobito za najmlađe, kada roditelj ne može hodati držeći za ruku vlastito dijete, već roditelj mora hodati cestom, a dijete na pločniku. Naglašava se kako ova ulica vodi prema vrtiću, osnovnoj školi, trgovačkim i ugostiteljskim sadržajima i kao takva jednostavno zbog svoje širine nije adekvatna za dvotračno i dvosmjerno prometovanje vozila, ali i zbog činjenice da ne osigurava sigurnost niti pješacima. Dodatno, u posljednjih par mjeseci vozila, osobito zaposlenika ZET-a, parkiraju se u dva reda (prilažu se fotografije) čime je dodatno narušen sigurnosni rizik za pješake i automobile, jer parkirana vozila često vire na cestu, a pješaci su prisiljeni hodati po opasnoj cesti. Nastavno na sve navedeno, predloženo je žurno uvođenje jednosmjerne regulacije prometa vozila u smjeru sjever-jug, od Štefanovečke ceste do Bizovačke ulice (ulaz u dvorište trgovačkog centra Plodine) te osiguravanje sigurnog pješačkog koridora na istoj ulici, odnosno žurna izgradnja pločnika cijelom duljinom zapadne strane ulice Štefanovečki zavoj i to u dovoljnoj širini da se mogu kretati dvije osobe jedna uz drugu. 
Ad 3. 


Članovi Vijeća primili su pisani materijal uz poziv.

Predsjednica usmeno obavještava nazočne o predmetu rasprave i odlučivanja.


U raspravi sudjeluju: Hrvoje Gelo, Albina Höenig, Branko Požgajec, Dorotea Šafranić i Marina Šimun.


Vijeće jednoglasno donosi

Z A K LJ U Č A K
o prijedlogu obnove iscrtavanja pješačkih prijelaza

1. Na temelju prijedloga građana predlaže se žurna obnova pješačkih prijelaza u okruženju Osnovne škole Marije Jurić Zagorke i Dječjeg vrtića Ivane Brlić Mažuranić, a osobito pješačkih prijelaza na raskrižju ulice I. Štefanovečki zavoj i Štefanovečke ceste te Štefanovečke ceste i Banatske ulice. Školski praznici su idealan trenutak za obnovu pješačkih prijelaza kako bi se na početku školske godine osigurala sigurnost svih sudionika prometa, a osobito onih najugroženijih. Napominjemo kako je obnova navedenih pješačkih prijelaza tražena već u nekoliko navrata te se ista oduljila na više od godinu dana i u tom razdoblju ništa od strane nadležnih službi nije učinjeno. Ponovno se upozorava na sigurnosni problem i ugrozu svih sudionika u prometu, osobito najugroženijih skupina – djece.

2. Ovaj Zaključak dostavlja se Vijeću Gradske četvrti Donja Dubrava na nadležno postupanje.

Ad 4. 


Članovi Vijeća primili su pisani materijal uz poziv.

Predsjednica usmeno obavještava nazočne o predmetu rasprave i odlučivanja.


U raspravi sudjeluju: Hrvoje Gelo, Albina Höenig, Branko Požgajec, Dorotea Šafranić i Marina Šimun.


Vijeće jednoglasno donosi

Z A K LJ U Č A K
o prijedlogu uređenja igrališta između ulica I. Štefanovečki zavoj i Gračački zavoj
1. Na temelju dostavljene peticije građana, predlaže se uređenje igrališta sukladno dostavljenom prijedlogu. Ujedno se predlaže postavljanje bukobrana na istočnoj strani ograde igrališta s ciljem zaštite stanovnika od buke. Također, traži se redovno čišćenje dječjeg igrališta od strane nadležnih službi s ciljem očuvanja sigurnosti svih korisnika igrališta.
2. Ovaj Zaključak dostavlja se Vijeću Gradske četvrti Donja Dubrava na nadležno postupanje.
          Ad 5. Pitanja, prijedlozi i obavijesti

Uvodno obrazloženje iznosi vijećnica Dorotea Šafranić.

· U Aveniji Dubrava, od okretišta tramvaja Dubrava do Kanarinske ulice zabranjeno je zaustavljanje i parkiranje. Unatoč tome brojna se vozila parkiraju na pločnik, čime onemogućavaju sigurno prometovanje pješaka, biciklista i osoba s invaliditetom. Zbog sigurnosti navedenih vijećnica Šafranić predlaže postavljanje stupića na južnoj strani pločnika u Aveniji Dubrava od zlatarne Dodić do Bačke ulice. Zbog nedozvoljenog parkiranja na Aveniji Dubrava traži se i aktivniji angažman komunalnog redara i kažnjavanje vozača nepropisno parkiranih vozila.
· Zbog svakodnevno brojnih nepropisno parkiranih vozila u Banatskoj ulici i Kanarinskoj ulici, čime se onemogućava sigurno prometovanje vozila, a posebno pješaka, osobito najugroženijih skupina istih (u blizini su škola i vrtić) ponovno se podsjeća na jači angažman komunalnog redara i kažnjavanje vozača nepropisno parkiranih vozila.
Budući da se više nitko nije javio za riječ predsjednica zatvara točku dnevnog reda i zaključuje sjednicu.

Dovršeno u 19:30 sati.

KLASA: 024-08/26-003/1440
URBROJ: 251-13-11-6/012-26-2
Zagreb, 30. lipnja 2026.
Zapisnik sastavila

Marina Šimun

PREDSJEDNICA VIJEĆA

Mjesnog odbora Donja Dubrava

Marina Šimun

